Det støver, og det klør, men isolatør Jens Hulbæk lover, at det bliver rigtig godt, mens han kravler hen over det snævre loft og helt ud under taget. -	Vi skal have sat vindplader op, så papirisoleringen ikke løber ud, siger Jens Hulbæk fra DN Isolering, mens han ligger på ryggen under taget og arbejder i halvmørke. Isoleringen på Rold Storkro er kun på fem centimeter og er helt tilbage fra 1958. Nu bliver loftet isoleret med yderligere 35 centimeter papiruld, og kroejeren erkender, at det nok var på høje tid. Hvorfor har i ikke gjort noget noget før, når jeres isolering er fra 1958? -	Det er et godt spørgsmål. Der har været nogle andre ting, vi hellere ville have gjort. På et tidspunkt var det mere nødvendigt at få et nyt tag, siger Lars Kæp Jensen, der er medindehaver af Rold Storkro. Markant prisstigning Sidste år betalte Rold Storkro cirka 400.000 kroner for varme og el. I år anslår kroen, at regningen kan komme til at lande på 1,9 millioner kroner. Det er altså livsnødvendigt for kroen at lave energiforbedringer, hvis de skal overleve. Derfor skal kroen også have skiftet alle vinduer i værelsesfløjene, og det gasfyr de har nu, skal skiftes ud med en varmepumpe, eller også skal de forsøge at få lov til at komme på fjernvarmenettet. -	Hvis priserne fortsætter, som de er nu, så er vi bange for, at vi ikke kan lave nok omsætning til at betale energiomkostningen, der er til strøm og naturgas. Så risikerer vi ikke at klare den, siger Lars Kæp Jensen. Travlhed med isoleringer Ifølge Videnscentret Bolius kan man spare op til 20 - 25 procent på varmeregningen, hvis man som Rold Storkro går fra at have fem centimeter isolering på loftet til 40 centimeter. - Når man isolerer loftet, er det vigtigt, at man samtidig har eller får nye døre og vinduer for at varmen ikke bare forsvinder ud der, fortæller Tue Patursson, der er ekspert i energirenoveringer hos Bolius. Hos DN Isolering siger ejeren, at firmaet lige nu har rasende travlt. -	Vi har dobbelt så mange henvendelser i år i forhold til sidste år, siger Dennis Nielsen, indehaver af DN Isolering. Rold Storkro går altså fra at holde varmen med et tyndt vattæppe til en tyk vinterdyne på loftet. Om et par dage er isoleringen på loftet på plads, og så står kroen lidt bedre rustet til vinteren, og  isolatøren er klar til at kravle ind på det næste loft. VIDEO: Se hele indslaget herunder:
Rold Storkro håber på at spare tusindvis af kroner med ny isolering på loftet. Energiforbedringer skal sikre, at kroen overlever.